Document ID: 32014D0207

IZVEDBENI SKLEP KOMISIJE
z dne 11. aprila 2014
o imenovanju registra domene.eu najvišje ravni
(Besedilo velja za EGP)
(2014/207/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 733/2002 Evropskega parlamenta in Sveta z dne 22. aprila 2002 o izvajanju domene.eu najvišje ravni (1) in zlasti člena 3(1)(b) Uredbe,
ob upoštevanju naslednjega:
(1)
Komisija bi morala imenovati register, ki se mu zaupajo organizacija, upravljanje in vodenje domene.eu najvišje ravni, po objavi razpisa za prijavo interesa v Uradnem listu Evropske unije.
(2)
Komisija je leta 2003 z Odločbo 2003/375/ES (2) imenovala Evropski register internetnih domen (EURid) kot register domene.eu najvišje ravni. Komisija je z Evropskim registrom internetnih domen (EURid) sklenila pogodbo, v kateri so bili podrobno opredeljeni pogoji, v skladu s katerimi Komisija nadzoruje organizacijo, upravljanje in vodenje domene.eu najvišje ravni s strani registra. Navedena pogodba je bila 12. oktobra 2004 podpisana za pet let, nato pa leta 2009 obnovljena še za pet let. Veljati preneha 12. oktobra 2014.
(3)
Komisija je 14. maja 2013 skupaj z izjavo Komisije o njeni vlogi nadzornice organizacije, upravljanja in vodenja domene.eu najvišje ravni s strani registra (2013/C 134/05) objavila razpis za prijavo interesa (2013/C 134/06) v Uradnem listu Evropske unije, v katerem je pozvala k prijavi organizacije, ki želijo biti izbrane kot register za organizacijo, upravljanje in vodenje domene.eu najvišje ravni.
(4)
Razpis je bil zaključen 20. junija 2013. Prejeta je bila samo ena prijava, in sicer od Evropskega registra internetnih domen (EURid).
(5)
25. julija 2013 je bila opravljena ocena na podlagi meril za upravičenost in meril za izbiro iz razpisa za prijavo interesa.
(6)
Ocenjevalci so preučili prijavo in pripravili preglednico točk, ki vključuje različne ocene (individualne in kolektivne) prijave v skladu s sistemom ocenjevanja iz oddelka 4 razpisa in ob upoštevanju splošne kakovosti prijave glede na merila za izbiro. Ocenjevalci so ugotovili, da prijava Evropskega registra internetnih domen (EURid) izpolnjuje minimalne zahteve za vsako od meril za izbiro. Komisija je preučila rezultate, ki so jih pridobili ocenjevalci, in na podlagi tega odločitev odobrava.
(7)
Ukrepi iz tega sklepa so v skladu z mnenjem Odbora za komunikacije, ustanovljenega v skladu s členom 22(1) Direktive 2002/21/ES Evropskega parlamenta in Sveta (3) -
SPREJELA NASLEDNJI SKLEP:
Člen 1
Evropski register internetnih domen (EURid) je register najvišje ravni domene.eu, ki mu je zaupano organiziranje, upravljanje in vodenje domene.eu najvišje ravni.
Člen 2
Komisija sklene z Evropskim registrom internetnih domen (EURid) pogodbo, v kateri se podrobno opredelijo pogoji, v skladu s katerimi Komisija nadzira organizacijo, upravljanje in vodenje domene.eu najvišje ravni s strani registra, v skladu s členom 3(1)(c) Uredbe (ES) št. 733/2002.
Pogodba se prvič sklene za pet let in se lahko dvakrat podaljša, vsakič za največ pet let.
Člen 3
Odločba 2003/375/ES se razveljavi.
Člen 4
Ta sklep začne veljati dan po objavi v Uradnem listu Evropske unije.
V Bruslju, 11. aprila 2014

Labels: 12